b'\n_START_ARTICLE_\nAndr\xc3\xa9es ballongferd\n_START_PARAGRAPH_\nAndr\xc3\xa9es ballongferd er navnet p\xc3\xa5 den ballongferd som den svenske vitenskapsmannen Salomon August Andr\xc3\xa9e, la ut p\xc3\xa5 i et fors\xc3\xb8k p\xc3\xa5 \xc3\xa5 n\xc3\xa5 Nordpolen i 1897._NEWLINE_Salomon August Andr\xc3\xa9e var den f\xc3\xb8rste som fors\xc3\xb8kte \xc3\xa5 n\xc3\xa5 Nordpolen luftveien._NEWLINE_Andr\xc3\xa9e var f\xc3\xb8dt 18. oktober 1854 i Gr\xc3\xa4nna i J\xc3\xb6nk\xc3\xb6pings l\xc3\xa4n (Sm\xc3\xa5land), d\xc3\xb8d i oktober 1897 p\xc3\xa5 Kvit\xc3\xb8ya, Svalbard, Han var en svensk eventyrer og ballongf\xc3\xb8rer. Andr\xc3\xa9e, som var utdannet ingeni\xc3\xb8r, omkom under et fors\xc3\xb8k p\xc3\xa5 \xc3\xa5 n\xc3\xa5 Nordpolen med luftballongen \xc3\x96rnen._NEWLINE_Andr\xc3\xa9e fikk sin innf\xc3\xb8ring i ballongnavigasjon hos Henri Lachambre i Paris. Det var ogs\xc3\xa5 Lachambre som hadde laget ballongen \xc3\x96rnen.\n_START_SECTION_\nS. A. Andr\xc3\xa9es plan\n_START_PARAGRAPH_\nDen andre delen av det 19. \xc3\xa5rhundret har ofte blitt kalt den heroiske tid n\xc3\xa5r det gjelder polarutforskning. De farlige og ugjestmilde arktiske omr\xc3\xa5der hadde et voldsom grep p\xc3\xa5 fantasien i denne tiden; ikke som land i sin egen rett med egen \xc3\xb8kologi og kultur men som en utfordring n\xc3\xa5r det gjaldt teknologisk oppfinnsomhet og mannlig handlekraft._NEWLINE_Andr\xc3\xa9e delte denne entusiasmen og kom opp med en plan som gikk ut p\xc3\xa5 \xc3\xa5 la vinden drive en hydrogenballong fra Svalbard over det arktiske hav frem til Beringstredet for \xc3\xa5 lande i Alaska, Canada eller Russland. M\xc3\xa5let var selvf\xc3\xb8lgelig \xc3\xa5 passere Nordpolen p\xc3\xa5 veien. Andr\xc3\xa9e var ingeni\xc3\xb8r og arbeidet p\xc3\xa5 patentkontoret i Stockholm_NEWLINE_Han kj\xc3\xb8pte sin egen ballong, Svea, i 1893, og gjorde tre reiser med den. Han startet fra G\xc3\xb6teborg eller Stockholm og reiste tilsammen 1500 kilometer med den._NEWLINE_I de f\xc3\xb8rst og fremst vestlige vindene hadde Svea en sterk tendens til \xc3\xa5 b\xc3\xa6re ham utover \xc3\x98stersj\xc3\xb8en og dra kurven over havoverflaten og sl\xc3\xa5 den inn i en av de mange steinete sm\xc3\xa5\xc3\xb8yene i Stockholmskj\xc3\xa6rsg\xc3\xa5rden. Ved en anledning ble Andr\xc3\xa9e bl\xc3\xa5st over til Finland. Hans lengste reise var \xc3\xb8stover fra G\xc3\xb6teborg til Gotland. Selv om han s\xc3\xa5 et fyrt\xc3\xa5rn og h\xc3\xb8rte havet sl\xc3\xa5 mot \xc3\x98land forble han overbevist om at han drog over land og bare s\xc3\xa5 innsj\xc3\xb8er._NEWLINE_I l\xc3\xb8pet av et par av Svea-reisene teste Andr\xc3\xa9e ut slepeline-teknikkene han hadde oppfunnet og senere skulle bruke p\xc3\xa5 sin ferd mot Nordpolen. Slepeliner som hang fra ballongkurven skulle bremse ballongens fart og s\xc3\xa5ledes muliggj\xc3\xb8re styring av ballongen. Friksjonen skulle gj\xc3\xb8re at seil ville kunne brukes for \xc3\xa5 styre ballongen. Andr\xc3\xa9e hevdet at hans slepeliner hadde gjort ballongen om til et luftskip, men denne oppfatningen avvises av moderne ballongfarere. Det Svenske Ballongforbund tolker Andr\xc3\xa9es overbevisning som ren \xc3\xb8nsketenkning. Han var avhengig av gunstige vinder og det er et faktum at Andr\xc3\xa9e ofte var inne i skyer under sine ferder og derfor manglet oversikt over hvor han var eller hvilken retning han reiste._NEWLINE_Dessuten, slepelinene hadde en tendens til \xc3\xa5 ryke, falle av, tvinne seg inn i hverandre eller sette seg fast i objekter p\xc3\xa5 bakken, noe som f\xc3\xb8rte til at den ofte lavtflyvende ballongen gjorde noen ganske farlige man\xc3\xb8vre. Ingen moderne Andr\xc3\xa9e-forsker har uttrykt noen tro p\xc3\xa5 slepeliner som en egnet teknikk for \xc3\xa5 styre en ballong.\n_START_SECTION_\nFiaskoen i 1896\n_START_PARAGRAPH_\nDa Andr\xc3\xa9e planla sin ekspedisjon i 1896 hadde han mange frivillige \xc3\xa5 velge mellom. Han plukket ut en erfaren spesialist i arktisk meteorolog, Nils Gustaf Ekholm (1848\xe2\x80\x931923), hans tidligere sjef under de geofysiske ekspedisjonene til Svalbard i 1882 og 1883, og Nils Strindberg; en briljant student som forsket p\xc3\xa5 fysikk og kjemi. Det viktigste vitenskapelige form\xc3\xa5let for ekspedisjonen var \xc3\xa5 kartlegge omr\xc3\xa5det ved hjelp av luftfotografi og Strindberg var b\xc3\xa5de en hengiven amat\xc3\xb8rfotografi og en dyktig konstrukt\xc3\xb8r av avanserte kameraer._NEWLINE_Dette var tre menn med mange nyttige vitenskapelige og tekniske evner men de manglet fysikken og treningen som var n\xc3\xb8dvendig for \xc3\xa5 overleve under ekstreme arktiske forhold. Alle tre var typiske innend\xc3\xb8rsmennesker og bare en av dem, Strindberg, var ung. Andr\xc3\xa9e forventet en rolig og bedagelig ballongferd og ans\xc3\xa5 derfor styrke og overlevelsesevner som mindre viktig._NEWLINE_N\xc3\xa5tidige forfattere er enige om at Andr\xc3\xa9es plan var urealistisk. Han stolte p\xc3\xa5 at vindene skulle bl\xc3\xa5se i den retningen han \xc3\xb8nsket \xc3\xa5 reise, p\xc3\xa5 at han kunne finjustere ballongens retning med slepelinene, p\xc3\xa5 at ballongen var tett nok til at den kunne holde seg flyvende i mer enn tredve dager og at is og sne ikke kom til tynge ballongen ned._NEWLINE_Under fors\xc3\xb8ket i 1896 viste vinden seg lite samarbeidsvillig i og med at den bl\xc3\xa5ste kontinuerlig fra nord, inntil ekspedisjonen m\xc3\xa5tte pakke sammen, slippe hydrogenet ut av ballongen og dra hjem. Det er n\xc3\xa5 kjent at nordlige vinder m\xc3\xa5 forventes p\xc3\xa5 Dansk\xc3\xb8ya men p\xc3\xa5 slutten av det 19. \xc3\xa5rhundret var dette ikke kjent. Informasjon om arktiske vinder og nedb\xc3\xb8r fantes bare som akademiske hypoteser. Selv Ekholm, en forsker p\xc3\xa5 arktisk klima, hadde ingen motsigelser i forhold til Andr\xc3\xa9es teorier om hvor vinden kunne bringe dem. Observasjonsdata fantes rett og slett ikke._NEWLINE_P\xc3\xa5 den andre siden, var Ekholm kritisk til Andr\xc3\xa9es teorier om ballongens tetthet. Ekholm sjekket grundig gasstapet sommeren 1896 og dette overbeviste ham om at ballongen lekket for mye til at den kunne n\xc3\xa5 Nordpolen eller Russland og Canada for den saks skyld. Den verste lekkasjen kom fra de omtrent \xc3\xa5tte millionene med n\xc3\xa5ls\xc3\xb8m som holdt de ulike delene av ballongen sammen. Lekkasjen kunne ikke stoppes med p\xc3\xa5limte slikestoff eller spesiallaget ferniss._NEWLINE_Balongen mistet 68\xc2\xa0kg l\xc3\xb8ftekraft hver dag og sett i forhold den tunge lasten den skulle ha ville ballongen v\xc3\xa6re i stand til \xc3\xa5 v\xc3\xa6re i luften 17 dager p\xc3\xa5 det meste, ikke 30. Da det var p\xc3\xa5 tide \xc3\xa5 dra hjem til Sverige advarte Ekholm Andr\xc3\xa9e og sa at han ikke kom til \xc3\xa5 v\xc3\xa6re med neste sommer p\xc3\xa5 et nytt fors\xc3\xb8k hvis ikke en sterkere, bedre forseglet ballong ble kj\xc3\xb8pt._NEWLINE_Andr\xc3\xa9e avviste Ekholms kritikk med en vederheftighet som grenset til selvbedrag. P\xc3\xa5 b\xc3\xa5tferden tilbake fra Svalbard oppdaget Ekholm gjennom samtaler med sjefsingeni\xc3\xb8ren for hydrogenmaskineriet en forklaring p\xc3\xa5 anomalier han hadde erfart under sine fors\xc3\xb8k. Det viste seg at Andr\xc3\xa9e hadde fra tid til annen i all hemmelighet gitt ordre om at ekstra gass skulle fylles i ballongen. En forklaring p\xc3\xa5 denne n\xc3\xa6rmest selv-destruktive oppf\xc3\xb8rselen er ikke lett \xc3\xa5 finne. I Sundmans semidokumentare Ingeni\xc3\xb8r Andr\xc3\xa9es luftferd (1967) spekuleres det i at Andr\xc3\xa9e p\xc3\xa5 denne tiden kan ha blitt en fange av sin egne suksessfylte investeringskampanje. Sponsorer og medier fulgte hver detalj av det som foregikk og krevde resultater. Andr\xc3\xa9e, Strindberg og Ekholm hadde blitt fulgt av jublende menneskemasser i Stockholm og G\xc3\xb6teborg da de drog og n\xc3\xa5 ble alle forventninger gjort til skamme i og med at vindene ikke bl\xc3\xa5ste riktig vei. S\xc3\xa6rlig tydelig blir dette i og med at Nansen kommer hjem med Fram samtidig som Andr\xc3\xa9e vender hjem uten engang \xc3\xa5 ha kunnet starte._NEWLINE_Andr\xc3\xa9e, sier Sundman, kunne ikke p\xc3\xa5 dette punktet tillate at pressen fikk vite at han hadde tatt feil i forhold til vindenes retning men ogs\xc3\xa5 gjort feil i forhold til ballongen og derfor burde ha bestilt en ny._NEWLINE_Etter at fors\xc3\xb8ket i 1896 ble avbl\xc3\xa5st svant noe av interessen for \xc3\xa5 bli med i et annet fors\xc3\xb8k. Det var imidlertid fortsatt kandidater og Andr\xc3\xa9e plukket ut den 27 \xc3\xa5r gamle ingeni\xc3\xb8ren Knut Fr\xc3\xa6nkel for \xc3\xa5 erstatte Ekholm. Fr\xc3\xa6nkel var sivilingeni\xc3\xb8r fra det nordlige Sverige, en atlet som var glad i lange fjellturer. Han ble med for \xc3\xa5 ta over Ekholms rolle som meteorologisk observat\xc3\xb8r og utf\xc3\xb8rte denne oppgaven effektivt til tross for at han manglet Ekholms teoretiske og vitenskapelig kunnskap. Hans meteorologiske journal har gjort at det er mulig \xc3\xa5 rekonstruere de tre menns bevegelser de siste m\xc3\xa5nedene av deres ferde meget n\xc3\xb8yaktig._NEWLINE_Den opprinnelige ekspedisjonens fotograf Nils Strindberg fortsatte som medlem. Andr\xc3\xa9e skaffet ogs\xc3\xa5 en reserve til ekspedisjonen, l\xc3\xb8ytnant Vilhelm Swedenborg. Swedenborg var en etterkommer av Emanuel Swedenborg og hans etternavn gav derfor glans til ekspedisjonen. Kanskje enda viktigere var det at han var gift med datteren til Adolf Erik Nordenski\xc3\xb6ld, Anna.\n_START_SECTION_\nAvgang, ferd og landing\n_START_PARAGRAPH_\nDen 11. juli 1897 bl\xc3\xa5ste vinden rett mot nord og Andr\xc3\xa9e startet ferden sammen med Fr\xc3\xa6nkel og Strindberg. Andr\xc3\xa9es id\xc3\xa9 var at tre slepeliner strukket fra ballongens gondol skulle bremse ballongens hastighet slik at den ikke lenger reiste med vindens hastighet. N\xc3\xa5r linene bremset farten, skulle ballongen i teorien kunne styres ved hjelp av seil montert over gondolen._NEWLINE_Straks etter starten oppstod det problemer da slepelinene (som var delt p\xc3\xa5 midten med skrueforbindelser av messing) skrudde seg l\xc3\xb8s. Besetningen skj\xc3\xb8tet da sammen de gjenv\xc3\xa6rende linene og fors\xc3\xb8kte \xc3\xa5 bruke en styreline. Imidlertid hadde besetningen ved start f\xc3\xa5tt panikk da ballongen ble presset ned mot havoverflaten og derfor kastet altfor mye ballast. I praksis var \xc3\x98rnen da ustyrbar. I tillegg kom at fuktighet fr\xc3\xb8s til is p\xc3\xa5 ballongen og tynget den sv\xc3\xa6rt mye. Etter to dagers ferd strandet ekspedisjonen p\xc3\xa5 isen. De hadde da n\xc3\xa5dd 82\xc2\xb0 56\xc2\xb4 N.\n_START_SECTION_\nFerden over isen\n_START_PARAGRAPH_\nI tre m\xc3\xa5neder slet Andr\xc3\xa9e og hans to besetningsmedlemmer seg til fots over isen, f\xc3\xb8rst mot Franz Josef land, senere mot Svalbard. Ferden deres gikk sakte og t\xc3\xa6ret voldsomt p\xc3\xa5 dem fysisk. Dette skyldtes i stor grad d\xc3\xa5rlig planlegging og mangelfull utrustning. De brukte bomullsskjorter og kneppbare jakker, ikke anorakker. De hadde ikke ski. Sledene hadde ikke skjeker og mennenes trekkanordninger var utformet slik at mesteparten av kraften m\xc3\xa5tte komme fra skuldrene, ikke hoftene som ville v\xc3\xa6rt det logiske. De hadde heller ikke staver for \xc3\xa5 kunne \xc3\xb8ke trekk-kraften. Sledene var dessuten alt for tung lastet._NEWLINE_Skytev\xc3\xa5pnene deres var gammeldagse. De fikk nok skutt bj\xc3\xb8rn og sel, men det var farlig \xc3\xa5 skyte isbj\xc3\xb8rn med slike tungladde v\xc3\xa5pen. De hadde heller ikke med seg noen form for fiskeutstyr._NEWLINE_I september 1897 hadde de trukket sledene s\xc3\xa5 langt syd at de fikk \xc3\xb8ye p\xc3\xa5 Kvit\xc3\xb8ya. P\xc3\xa5 et isflak der brukte de tre uker p\xc3\xa5 \xc3\xa5 bygge et ishus slik at de kunne overvintre. Huset fikk navnet \xc2\xabHemmet\xc2\xbb og hadde tykke murer og flere rom blant annet for kj\xc3\xb8ttlagring. Imidlertid brakk isflaket de befant seg p\xc3\xa5 i starten av oktober og de tre hadde ikke annet valg enn \xc3\xa5 ta seg inn p\xc3\xa5 Kvit\xc3\xb8ya. Nils Strindberg har antagelig d\xc3\xb8dd f\xc3\xb8rst siden han er den eneste som er gravlagt. De to andre d\xc3\xb8de inne i teltet der de ble funnet 33 \xc3\xa5r senere. Det er antatt at de d\xc3\xb8de av trikininfeksjon fra isbj\xc3\xb8rnkj\xc3\xb8tt, blyforgiftning eller utmattelse og v\xc3\xa6sketap._NEWLINE_Skjelettene etter ekspedisjonsmedlemmene samt deres verkt\xc3\xb8y og dagb\xc3\xb8ker ble funnet i 1930 p\xc3\xa5 Kvit\xc3\xb8ya. Da ble historien kjent i all sin detaljrikdom etter at den norske fangstskuta \xc2\xabBratvaag\xc2\xbb i 1930 fant restene av ekspedisjonen p\xc3\xa5 Kvit\xc3\xb8ya nord\xc3\xb8st for Svalbard. Andr\xc3\xa9e, Strindberg og Fr\xc3\xa6nkel hadde etterlatt seg dagb\xc3\xb8ker, notat og bilder. Disse gav et enest\xc3\xa5ende innsyn i overlevningskampen til de tre.\n_START_SECTION_\nBegravelsen\n_START_PARAGRAPH_\nDa restene av Andr\xc3\xa9e-ekspedisjonen ble funnet i 1930, ble de d\xc3\xb8de fraktet til Sverige. Det tidligere reservemedlemmet i ekspedisjonen, en aldrende oberstl\xc3\xb8ytnant Vilhelm Swedenborg (Han ble pensjonert i 1921), var en av \xc3\xa6resvaktene da likene ble tatt imot i Sverige, en fremvisning av heraldisk sorg landet ikke skulle se maken til f\xc3\xb8r Palme-drapet nesten 60 \xc3\xa5r senere._NEWLINE_Likene ble brakt til Sverige av skipet Svensksund, som 33 \xc3\xa5r tidligere hadde fraktet de tre til Svalbard f\xc3\xb8r ferdens start. Skj\xc3\xa6rg\xc3\xa5rden ved Stockholm var full av motorb\xc3\xa5ter da Svensksund la til s\xc3\xb8ndag 5. oktober 1930. Kong Gustav hilste de tre med f\xc3\xb8lgende ord:_NEWLINE_\xc2\xabI det svenske folks navn hilser jeg de jordiske levninger av de polarfarere som for mer enn 33 \xc3\xa5r siden forlot fosterjorden for \xc3\xa5 s\xc3\xb8ke svar p\xc3\xa5 vanskelige g\xc3\xa5ter.\xc2\xbb_NEWLINE_Kistene ble s\xc3\xa5 plassert p\xc3\xa5 tre sorte likvogner og f\xc3\xb8rt gjennom en by i gr\xc3\xa5v\xc3\xa6r og duskregn der mer enn 100 000 mennesker hadde m\xc3\xb8tt frem. Klokken 15.00 n\xc3\xa5dde ekvipasjen Storkyrkan, der kongelige fra Sverige, Norge og Danmark samt representanter for diplomati, regjering og vitenskapelige institusjoner var forsamlet._NEWLINE_Erkebiskop Nathan S\xc3\xb6derblom holdt prekenen og startet med ordene:_NEWLINE_\xc2\xabVelkommen hjem! Velkommen Andr\xc3\xa9e, velkommen Strindberg, vekommen Fr\xc3\xa6nkel! Det har vart lenge, og det vi n\xc3\xa5 mottar er bare rester av ypperlig herdede redskaper for en ubetvingelig vilje og m\xc3\xa5lbevisst d\xc3\xa5d.\xc2\xbb_NEWLINE_Etter bisettelsen var det en minneh\xc3\xb8ytidelighet i Bl\xc3\xa5 hallen der det blant annet ble holdt foredrag om ekspedisjonen._NEWLINE_Likene ble kremert og asken satt ned ved gravmonumentet p\xc3\xa5 Norra Begravningsplatsen. Monumentet over de tre er laget av Nils Strindbergs bror, Tore Strindberg. N\xc3\xa6r urnen med Strindbergs aske ble det i 1949 satt ned et skrin som inneholder hjertet til Anna Charlier, Nils Strindbergs forlovede. Dette skjedde etter Anna Charliers uttrykkelige \xc3\xb8nske.\n_START_SECTION_\nEkspedisjonen sett med ettertidens \xc3\xb8yne\n_START_PARAGRAPH_\nP\xc3\xa5 den tiden ekspedisjonen drog avg\xc3\xa5rde var prosjektet sett p\xc3\xa5 med nasjonal stolthet og dr\xc3\xb8mmer om at Sverige skulle innta en ledende plass innen den vitenskapelige utforskningen av Arktis._NEWLINE_Andr\xc3\xa9e ble i alminnelighet omtalt som \xc2\xabingenj\xc3\xb6r Andr\xc3\xa9e\xc2\xbb, noe som speilte tidens tanker om ingeni\xc3\xb8ren som en representant for sosial forbedring gjennom vitenskapelige fremskritt._NEWLINE_De tre reisende ble hyllet da de drog og ble s\xc3\xb8rget over av nasjonene da de forsvant. Da de ble funnet ble de hyllet for det heltemot deres to m\xc3\xa5neder lange kamper for \xc3\xa5 n\xc3\xa5 bebodde omr\xc3\xa5der viste. De ble sett p\xc3\xa5 som uselviske ofre p\xc3\xa5 vitenskapens og fremskrittets alter._NEWLINE_Den svenske historikeren Sverker S\xc3\xb6rlin skriver om kropparnas ferd hjem at det m\xc3\xa5 ha v\xc3\xa6rt et de mest h\xc3\xb8ytidelige og storslagne uttrykk for nasjonal sorg som noensinne har forekommet i Sverige og nevner som en parallell landesorgen over Estonia-ulykken i 1994._NEWLINE_I mer moderne tid har Andr\xc3\xa9es heroiske motiv blitt stilt sp\xc3\xb8rsm\xc3\xa5l ved. F\xc3\xb8rst ut var Per Olof Sundmans bestselgende halvdokumentariske roman fra 1967, Ingenj\xc3\xb6r Andr\xc3\xa9es luftf\xc3\xa4rd, der Andr\xc3\xa9e skildres som et offer for krav fra mediene og fra det svenska vitenskapelige og politiske etablissement, og som en man drevet av sin redsel snarere enn sitt mot. Sundmans skildring av dramaets personer, den svenska nasjonalismens blinde flekker og pressens rolle ble spredt videre gjennom Jan Troells Oscarsnominerte film med samme navn, Ingenj\xc3\xb6r Andr\xc3\xa9es luftf\xc3\xa4rd basert p\xc3\xa5 Sundmans roman._NEWLINE_Nils Strindbergs rolle i ekspedisjonen har etterhvert blitt omvurdert n\xc3\xa5r det gjelder den tapperhet den fysisk utrente og d\xc3\xa5rlig forberedte studenten fortsatte \xc3\xa5 fotografere med, under det som m\xc3\xa5 ha v\xc3\xa6rt en mer eller mindre permanent tilstand av n\xc3\xa6r kollaps av utmattelse og kulde._NEWLINE_Selv den kunstneriske kvaliteten i hans bilder har blitt sett p\xc3\xa5._NEWLINE_Av 240 negativer som ble funnet p\xc3\xa5 Kvit\xc3\xb8ya i beholdere der vannet hadde lekket inn kunne 93 reddes_NEWLINE_av John Hertzberg p\xc3\xa5 Strindbergs egen arbeidsplass, Kungliga Tekniska H\xc3\xb6gskolan i Stockholm. I sin artikkel Recovering the visual history of the Andr\xc3\xa9e expedition: A case study in photographic research fra 2004 beklaget Tyrone Martinsson det tradisjonelle fokus som tidligere forskere hadde hatt p\xc3\xa5 de skriftlige kildene, dagb\xc3\xb8kene, og pekte p\xc3\xa5 negativene som viktige prim\xc3\xa6rkilder med historisk verdi._NEWLINE_Beklagelig nok ble negativene skadet under sin oppbevaring p\xc3\xa5 KTH. Dette er bilder som er unike i verdenssammenheng, b\xc3\xa5de gjennom sin unike dokumentasjon men ogs\xc3\xa5 for John Hertzbergs innsats ved redningen. Bildene er internasjonalt kjent (blant annet inspirerte de til redning av negativene Jochen Hemmlebfant i 1999 p\xc3\xa5 Mount Everest og som skrev seg fra George Mallorys ekspedisjon der p\xc3\xa5 1920-tallet._NEWLINE_Dessverre ble ikke Mallorys Kodak funnet av Hemmleb hadde h\xc3\xa5pet at han kunne finne bevis for at Mallory hadde n\xc3\xa5dd toppen alt i 1924.) Strindbergs bilder inneholder trolig informasjon som Herzberg ikke kunne ha utvunnet i 1930 men som moderne scanningsteknikker hadde kunnet gi oss i dag om negativene hadde blitt bedre lagret.\n_START_SECTION_\nBehandling i fiksjon\n_START_PARAGRAPH_\n1982 kom filmen om denne ferden, regissert av Jan Troell. Svensk tittel Ingenj\xc3\xb6r Andr\xc3\xa9es luftf\xc3\xa4rd basert p\xc3\xa5 Per Olof Sundmans bok om ekspedisjonen, med Max von Sydow i hovedrollen som Andr\xc3\xa9e.\n_START_SECTION_\nAnnet\n_START_PARAGRAPH_\nI Andr\xc3\xa9es hjemby Gr\xc3\xa4nna finnes det et museum tilegnet byens store s\xc3\xb8nn, \xc2\xabAndr\xc3\xa9emuseet\xc2\xbb.'